Жалба, подадена на 29 септември 2021 г. — Çolakoğlu Metalurji и Çolakoğlu Dış Ticaret/Комисия
(Дело T-630/21)
Език на производството: английски
Страни
Жалбоподатели: Çolakoğlu Metalurji AŞ (Истанбул, Турция), Çolakoğlu Dış Ticaret AŞ (Истанбул, Турция) (представители: J. Cornelis и F. Graafsma, lawyers)
Ответник: Европейска комисия
Искания
Жалбоподателят моли Общия съд:
да отмени Регламент за изпълнение (ЕС) 2021/1100 на Комисията от 5 юли 2021 година за налагане на окончателно антидъмпингово мито и окончателно събиране на временното мито, наложено върху вноса на някои горещовалцовани плоски продукти от желязо, от нелегирани стомани или от други легирани стомани с произход от Турция (OВ L 238, 2021 г., стр. 32) и
да осъди Европейската комисия да заплати направените от жалбоподателя съдебни разноски.
Основания и основни доводи
Жалбоподателят изтъква четири основания в подкрепа на жалбата.
Първото основание е изведено от нарушение на член 2, параграф 10, буква и) от Регламент (ЕС) 2016/1036 на Европейския парламент и на Съвета1, тъй като е извършена корекция на (фиктивната) комисиона върху експортната цена, и по-точно,
нарушение на член 2, параграф 10, буква и) от Регламент (ЕС) 2016/1036, доколкото направената корекция за комисионите надхвърля действително изплатената комисиона на Çolakoğlu Dış Ticaret AŞ;
нарушение на член 2, параграф 10, буква и) от Регламент (ЕС) 2016/1036, доколкото Çolakoğlu Dış Ticaret AŞ не получило съответния марж, и
явна грешка в преценката, тъй като Çolakoğlu Dış Ticaret AŞ е третирано като оператор, работещ въз основа на комисиони, поради което е нарушен член 2, параграф 10, буква и) от Регламент (ЕС) 2016/1036.
Второто основание е изведено от нарушение на член 2, параграф 10, буква б) от Регламент (ЕС) 2016/1036, тъй като се изисква заплащане на вносни мита за приемането на корекция на възстановяването на мита.
Третото основание е изведено от явна грешка в преценката, тъй като е отказано тримесечното изчисляване на дъмпинговия марж, поради което е нарушен член 2, параграф 10 от Регламент (ЕС) 2016/1036.
Четвъртото основание е изведено от нарушение на член 2, параграф 10, буква й) от Регламент (ЕС) 2016/1036, тъй като е отказано извършването на корекция за печалбите и загубите от хеджиране.
____________
1 Регламент (ЕС) 2016/1036 на Европейския парламент и на Съвета от 8 юни 2016 година за защита срещу дъмпингов внос от страни, които не са членки на Европейския съюз (ОВ L 176, 2016 г., стр. 21).